Ula d aɣref amaziɣ yesɛa tasekla swayes isenfalay azalen d leɛwayed n tmetti ideg yettidir, Tasekla ihi, d lemri ideg nezmer ad nwali kra yeffren, kra yellan deg tgemmi taseklant n uɣref, akken d-yanna Youssef Nacib : « mebla ccek, tasekla n uɣref d tanfalit timektid n wayen akk i t-iceɣben d wayen akk yeḥwaǧ 1». Tasekla taqbaylit d tasekla taqdimt i d-izeggren deg tallit ɣer tayeḍ s yimi ɣer wayeḍ. D tasekla yebnan ɣef wawal. D tamesbaɣurt s tewsatin tiseklanin iɣef tebna ama d innan wezzilen am yinzan, timseɛraq neɣ innan ɣezzifen am tmacahut, tumgist, taqsiḍt ama d tamedyazt s tewsatin yemxallafen; izli, tibuɣarin, acewwiq, aḥiḥa, rtg.